
Mørke hemmeligheter, potensielle skandaler, skjulte identiteter, lengsel og lidenskap. Bli med inn i en verden der skjebnen din avhenger av hvor god du er til å spille spillet. Dette er del en av miniserien Gamblerne.

 

Barbara Dunlop har vært på bestselgerlistene til både New Tork Times og USA TODAY, og har skrevet mer enn førti romaner for Harlequin – blant annet den anerkjente serien Chicago Sons for Harlequin Desire. De sexy, humørfylte historiene hennes havner jevnlig på bestselgerlistene. Barbara har vært finalist til den amerikanske RITA-prisen tre ganger.

Hvis jeg hadde kunnet velge min egen søster, ville jeg ha valgt Brooklyn.

Vi hadde vært bestevenninner helt siden vi var små og tilbrakte somrene sammen på stranden ved Lake Washington.

Hun fikk meg til å le, og hun fikk meg til å tenke. Og når ting gikk skeis, noe de ofte gjorde, la hun seg ved siden av meg på det blå sengeteppet mitt og lyttet i timevis. Hun visste når løsningen var iskrem, og når den var tequila.

Jeg hadde ikke fått velge min egen søster. Men nå skulle det skje likevel.

Om bare to uker skulle Brooklyn gifte seg med storebroren min, James.

«Jeg kan se Golden Gate-broen», sa Sophie Crush fra forsetet i drosjen.

Jeg satt midt i baksetet, klemt mellom Brooklyn og Nat Remington.

«Tror du vi vil ha utsikt mot den fra rommene våre?» spurte Nat.

«Jeg vil ha utsikt mot spaet», sa Brooklyn. «Fra innsiden av spaet.»

«Jeg vil ha en pedikyr», sa Sophie.

«Ansiktsbehandling», sa Nat.

«Jeg vil ta en tur i badstuen», sa Brooklyn.

«Jeg kan alt føle porene mine åpne seg», sa jeg.

Badstue hørtes ut som en god idé. Det samme gjorde en ansiktsbehandling. Jeg var forlover, og jeg var fast bestemt på å se best mulig ut. For en singel tjueseksåring var et bryllup et veldig godt sted å treffe nye menn, og jeg var veldig fornøyd med hvor godt den den asurblå brudepikekjolen sto til det rødbrune håret mitt.

Kanskje Brooklyn hadde en sexy tremenning eller to som jeg ikke hadde møtt før?

Drosjen stanset ved siden utenfor Archway Hotel & Spa, og tre menn i stålgrå, kortermede jakker kom for å åpne dørene våre.

«Velkommen til Archway», sa en av dem til Brooklyn før han beveget seg forbi henne og bort til meg.

Han strakte ut hånden, og jeg tok den.

Den var sterk, litt hardhudet og definitivt solbrent. Kanskje han var surfer.

Jeg er ingen snobb når det gjelder yrker. Jeg er mattelærer på videregående, så jeg har ikke akkurat den mest prestisjefylte jobben i verden selv.

Jeg kom meg på beina, og han slapp hånden min og tok et skritt tilbake.

«Vi tar oss av bagasjen», sa han og holdt blikket mitt litt lenger enn vanlig.

Det tok et øyeblikk før jeg skjønte at han ventet på tips.

Jeg lo nesten av meg selv. Han flørtet ikke med meg – ikke med romantiske hensikter, i alle fall. Han gjorde dette med alle som ankom hotellet. Det var nok slik han betalte for surfebrettet sitt.

Jeg romsterte i vesken etter en femdollarseddel og ga den til ham.

To pikkoloer trillet bagasjen vår inn i lobbyen, og vi fulgte etter.

«Vi kan dra for å se på mannlige eksotiske dansere», sa Nat.

Brooklyn trakk på smilebåndet. «Jeg står over.»

Jeg smilte. Jeg visste at Nat spøkte. Hvis det hadde vært Sophie som foreslo det, ville jeg kanskje ha tatt henne på alvor.

«Ikke vær så rask på avtrekkeren», sa Sophie. «Hva tror du James gjør med gutta akkurat nå?»

Jeg kunne ikke forestille meg at James skulle gå på strippeshow. Han var absolutt ikke typen til det.

Men Brooklyn ble rar i ansiktet, som om hun trodde at det kanskje var en mulighet – samme hvor latterlig tanken var.

«Skal dere sjekke inn?» spurte kvinnen bak disken i en munter tone.

«Vi har en reservasjon under navnet Christie», svarte Nat og dro en kopi av reservasjonen opp av vesken før hun tok frem kredittkortet sitt.

Jeg holdt meg i bakgrunnen og spurte Brooklyn lavt: «Du er vel ikke bekymret for James?»

Hun rynket pannen og trakk uforpliktende på skuldrene.

«Han kommer ikke til å dra på strippeshow», hvisket jeg mens jeg lurte på hvordan hun kunne være bekymret for Jamesʼ oppførsel.

«Hva er galt?» spurte jeg henne.

Hun snudde på hodet og smilte. «Hvorfor tror du at det er noe galt?»

Det var noe i øynene hennes. Jeg klarte ikke helt å sette fingeren på det.

«Har James gjort noe?» spurte jeg.

«Nei.»

«Er du sint på ham?»

«Nei.»

«Så hva …?»

«Ingenting.» Brooklyn smilte igjen. «Han er perfekt. James er perfekt. Og nå skal jeg bestille meg en spa-time.» Hun strakte seg etter brosjyrene på disken.

«Det kan jeg hjelpe deg med», sa resepsjonisten idet hun ga Nat kredittkortet tilbake.

«Noe med aromaterapi», sa Brooklyn.

Brooklyns nonchalanse var ikke spesielt overbevisende, men tanken på varme steiner på den oljede ryggen min var så fristende at jeg bestemte meg for at det kunne vente.

*

Ferdig massert, dampet, dusjet og kledd gikk jeg ned i hotellbaren. Sophie satt ved bardisken, og jeg slo meg ned ved siden av henne.

«Hva drikker du?» spurte jeg.

«Vodka martini.»

Bartenderen bort til oss. «Har du lyst på noe å drikke?»

«Jeg tar en slik», sa jeg og pekte på Sophies drink før jeg ble distrahert av en tiltrekkende mann med en kjekk profil og velstelt, rufsete hår som passerte på den andre siden av baren. Denne fyren var ikke bartender eller pikkolo eller lærer på videregående – det var i alle fall sikkert. Den veltrente kroppen, meislede haken og de oppsiktsvekkende lyseblå øynene burde ha vært på forsiden av et magasin.

Han tok meg i å stirre, men smilte ikke tilbake.

Kinnene mine brant, og så var det hele over. Han snudde seg og gikk videre som om blikkontakten aldri hadde skjedd. Og det hadde den kanskje ikke. Kanskje han ikke hadde stirret på meg i det hele tatt. Kanskje det bare var en av feberfantasiene som hadde begynt å surre rundt i hodet mitt hver gang jeg så en kjekk fyr nå for tiden.

«Layla.» Brooklyns glade stemme lød i øret mitt idet hun la armen rundt skuldrene mine. «Jeg trodde at du aldri skulle komme ut av dusjen.»

«Det var en fantastisk dusj.» Det var noe sensuelt og sanselig ved det endeløse varmtvannet.

«Hva drikker dere?» Brooklyn hørtes overdrevent munter ut.

«Vodka martini», sa Sophie. «Hva med deg?»

«Jeg hadde en Sunburst Bramble på den andre siden av lobbyen. Jeg vil ikke anbefale den.»

Bartenderen dukket opp på nærmest magisk vis. «Var ikke Sunburst Bramble noe for deg?» spurte han Brooklyn. Han hadde tydeligvis overhørt kommentaren hennes. «Skal jeg bytte den ut med noe annet?»

«Kan du det?» svarte Brooklyn. «Det er så snilt av deg.»

Han la en slank, skinninnbundet cocktailmeny foran henne.

«Kanskje du kan velge for meg», sa hun og gjorde et kast med det skulderlange, blonde håret. «Noe søtere, kanskje med jordbær eller Irish Mist?»

Jeg himlet mentalt med øynene. Dette var den Brooklyn som hadde skaffet oss gratis milkshaker på stranden hver eneste sommer. Men den Brooklyn hadde ikke vært forlovet.

«Hvor mange drinker har du drukket?» spurte jeg og lurte på om hun hadde vært i minibaren mens jeg dusjet.

«Bare den ene. Men jeg skal snart ha en til.»

Jeg sa til meg selv at jeg måtte slutte å bekymre meg. Hun var i godt humør, og det var flott. Dette var tross alt hennes helg. Jeg visste ikke hvorfor jeg tok sorgene på forskudd.

Bartenderen kom med drinken min.

«Jeg går på toalettet», sa Brooklyn. «Pass på drinken min når den kommer.»

Jeg snudde på hodet for å rope etter henne: «Skal bli.»

Jeg så tre forskjellige menn følge Brooklyn med blikket da hun gikk gjennom lobbyen. Det var alltid sånn med henne. Jeg visste ikke om hun i det hele tatt la merke til det lenger.

«Jeg tror Nat har veldig lyst til å se eksotiske dansere», sa Sophie til meg.

Jeg rettet oppmerksomheten mot Sophie igjen. «Aldri i livet.»

Nat var den mest pripne av oss fire. Hun var James i kvinneform. Hun var bokstavelig talt bibliotekar.

«Hun prater med en fyr akkurat nå.» Sophie nikket mot et hjørnebord.

Jeg snudde meg diskré for å følge Sophies blikk.

Nat satt ganske riktig og snakket med en fyr som var kledd i pen dressjakke og hvit skjorte med åpen krage.

Noe smalt over oss, og det ble bekmørkt i rommet. Flere av gjestene skrek ut, og jeg dukket automatisk. Så ble det stille igjen.

«Jøss.» Jeg blunket for å fokusere blikket.

«Hva var det?» spurte Sophie i mørket.

«Noe gikk i stykker.»

«Det gjorde det virkelig.»

Øynene mine justerte seg, og nå kunne jeg se stearinlysene på bordene rundt oss; små lysprikker som lyste opp ansiktene nærmest dem.

«Bare et strømbrudd, folkens», sa bartenderens hjertelige stemme. «Det skjer av og til. Bli sittende og nyt stemningen. Jeg er sikker på at lyset vil komme tilbake snart.»

«Jeg lurer på om Brooklyn vil finne oss igjen.» Jeg så meg rundt, men kunne ikke se stort mer enn stearinlysene.

«Hei, jenter.» Nat hoppet opp på krakken ved siden av Sophie.

«Hva skjedde med fyren din?» spurte Sophie.

«Da lyset gikk, skrek han som en liten jente.»

«Så skuffende», sa jeg.

Noen ganger lurte jeg på om det var noen ålreite menn igjen i verden. Jeg hadde en liste over egenskaper jeg var på utkikk etter. Det var ikke en lang liste, den handlet mest om integritet og personlighet, men det å skrike som en liten jente sto definitivt ikke på den.

Vi var alle single. Vel, Brooklyn ville ikke være singel så mye lenger, men Sophie, Nat og jeg hadde ikke hatt hellet med oss når det gjaldt menn.

Det var vanskelig å finne en bra mann. Jeg kunne ramse opp feilene til alle jeg hadde møtt de siste seks månedene: for høylytt, for nerdete, for intellektuell, for humørsyk.

Jeg visste hvordan det hørtes ut. Og jeg visste godt hva som lå bak den listen. Hvis jeg fokuserte på hva som var feil med dem, slapp jeg å utforske muligheten for at det var meg – noe jeg innerst inne selvfølgelig visste at det var.

«Hvor er Brooklyn?» spurte Nat.

«På toalettet», sa jeg.

Sophie strakte hals og myste gjennom det dunkle rommet. «Hun burde være tilbake nå. Jeg håper hun ikke sitter fast i en heis.»

Jeg tok telefonen ut av vesken og sendte en SMS til Brooklyn.

Vi stirret skjermen i noen minutter, men Brooklyn svarte ikke.

«Sitter definitivt fast i en heis», konkluderte Nat.

«Eller i en ambulanse», sa Sophie. «Jeg skal vedde på at hun skyndte seg tilbake i mørket, og så gikk det galt med henne.»

«Ikke tull med det engang», sa jeg. «Det kommer fem hundre mennesker i bryllupet hennes.»

«Og det er langt opp kirkegulvet i St. Fidelis», sa Nat. «Hva om hun har brukket beinet?»

«Hun har ikke brukket beinet», sa jeg før jeg innså at det var å utfordre skjebnen. «Jeg mener, jeg håper hun ikke har brukket beinet.»

Brooklyn med brukket bein ville være en katastrofe.

Det gikk en halvtime før lyset kom på igjen til spredt applaus fra gjestene rundt oss.

Bartenderen gikk tilbake til arbeidet, og servitørene begynte å sirkulere lokalet igjen. Brooklyn hadde fortsatt ikke kommet tilbake, og jeg rettet blikket mot lobbyen for å se etter henne.

«Der er hun», sa Sophie.

«Hvor?» spurte jeg, skuffet over observasjonsevnene mine.

«Venstre side av lobbyen. Hun snakker med en fyr.»

Jeg lente meg frem for å få en bedre vinkel, men jeg kunne fortsatt ikke se henne.

«Han er sexy», sa Sophie.

Jeg gikk av barkrakken for å kunne se mer av lobbyen.

«Wow», sa Sophie og Nat i kor.

«Hva?»

Jeg så en bred hånd på Brooklyns skulder, og jeg kunne nesten føle berøringen selv. Resten av mannen var skjult bak salongveggen.

Hun smilte, og så forsvant hånden.

Jeg kastet meg frem, men vedkommende forsvant for raskt.

«Seriøst?» sa Sophie. «Vi er single, alle tre, og så ender hun opp med ham når strømmen går?»

«Livet er urettferdig», sa Nat.

«Hvordan så han ut?» spurte jeg.

«Sexy», sa Sophie.

«Høy», sa Nat.

«Høy og sexy», sa Sophie.

«Takk for de spesifikke detaljene», sa jeg.

Brooklyn kom mot oss.

«Hvem var det?» ropte Nat til henne.

«Kan jeg få treffe ham?» spurte Sophie.

Brooklyn smilte og ristet på hodet da hun kom nærmere. Hun var rød i kinnene, og det var en merkelig glans i øynene hennes.

«Hva skjedde?» spurte jeg.

«Strømmen gikk», sa hun.

«Fikk du vite navnet hans?» spurte Sophie.

Brooklyn ristet på hodet. «Det kan jeg ikke hjelpe deg med.»

«Han klemte skulderen din», sa jeg.

Fra mitt ståsted virket berøringen intim. Den solbrune, sterke hånden, hadde gitt meg frysninger da den klemte Brooklyns skulder

Jeg prøvde å forestille meg hva James ville synes om at noen tok på Brooklyn på den måten. Han ville ikke like det. Det var jeg sikker på.

«Han tok farvel», sa Brooklyn.

Plutselig slo det meg at Brooklyn kanskje allerede kjente mannen. Det ville forklare berøringen.

Men hvis det var sant, hvorfor sa hun ikke bare det? Var fyren en gammel kjæreste? Ikke at hun kunne ha en gammel kjæreste uten at jeg visste om det. Det var umulig.

«Vi kommer for sent til middagsreservasjonen vår», sa Nat.

«Kom drinken min noensinne?» spurte Brooklyn.

«Jeg tror den gikk tapt i spenningen», sa Sophie.

Bartenderen kom som på kommando. «Jeg tror du vil like denne. Jeg kaller den iskald bølge.»

Drinken kom i et høyt, blågrønt glass med masse knust is og jordbærpynt.

«Takk», sa Brooklyn til ham.

Han ventet mens hun tok en slurk.

Jeg ventet utålmodig på å stille henne et nytt spørsmål.

«Den er god», sa hun.

Bartenderen strålte.

Før jeg rakk å si noe, kom fyren med den kjekke profilen inn i baren igjen. Synet av ham sendte et elektrisk støt gjennom brystet mitt. Jeg hev etter pusten.

Det virket som om han hørte meg, eller kanskje han bare følte at jeg stirret, for han snudde seg, og blikkene våre møttes. Denne gangen var det ikke til å ta feil av.

Han trakk leppene opp i et halvt smil. Jeg visste ikke om han hilste på meg eller gjorde narr av meg. Kanskje begjæret mitt var åpenbart for ham selv på denne avstanden.

Nei, ikke begjær, sa jeg til meg selv. Begjær fikk reaksjonen min til å høres slibrig ut.

Dette var interesse, verken mer eller mindre. Og det var ikke noe galt i å være interessert i en kjekk fyr i en bar.

«Vi har en bordreservasjon», gjentok Nat og avbrøt tankeprosessen min.

Jeg tvang meg selv til å bryte øyekontakten.

Og jeg var absurd stolt over å ha vært den første som brøt den denne gangen. Jeg tok meg selv i å smile fornøyd og måtte motstå trangen til å sjekke hvordan den tiltrekkende fyren reagerte på å ha mistet oppmerksomheten min.

«Jeg kan få drinken din brakt opp til restauranten», sa bartenderen til Brooklyn.

Hverken min eller Sophies drink ble nevnt. Men det var jo slik verden var.

«Tusen takk.» Brooklyns vennlige, blå øyne lyste opp.

«Ikke noe problem.»

Jeg kunne se at bartenderen trodde han hadde en sjanse – til tross for den store diamantringen på Brooklyns venstre hånd. Hun hadde en egen evne til å gjøre ingenting på en måte som subtilt oppildnet mennene rundt henne.

«På den andre siden av lobbyen?» spurte hun bartenderen.

«Gullheisen tar dere til femtiåttende etasje. Mandy kan vise dere veien.» Han vinket på en av servitørene.

«I tilfelle vi ikke kan lese skiltet», hvisket Nat til meg.

«I tilfelle han misforsto diamantringen», hvisket jeg tilbake.

«Menn har ingen samvittighet.»

«Heldigvis for James har Brooklyn det.»

Som enebarn med to fjerne, travle foreldre hadde Brooklyn tilbrakt utallige helger og ferier sammen med den store familien min. Hun hadde vært forelsket i James siden vi var gamle nok til å vite hva en forelskelse var. Da han endelig inviterte henne med på skoleballet, var det ingen vei tilbake.

Forholdet deres var så logisk for alle, også for meg. Jeg hadde smakt på ordet svigerinne inni meg i flere måneder nå. Jeg gledet meg til å bruke det i virkeligheten.

Da vi gikk mot heisen, så jeg meg rundt etter den kjekke fyren.

Han var verken i baren eller i lobbyen.

Vel … Det var alltid en dag i morgen.

Badstuen og spaavdelingen var for begge kjønn. Han kunne være en spa-fyr.

Eller kanskje jeg skulle ta en titt på treningsrommet. Han så definitivt ut som noen som trente med vekter. Og jeg kunne se ham for meg på en ellipsemaskin … eller en romaskin.

Jeg kunne definitivt se for meg at han rodde.

Jeg var ikke akkurat noe morgenmenneske, og det var dobbelt så vanskelig å våkne når sengen jeg lå i var mykere enn en sky.

Etter en liten stund åpnet jeg motvillig øynene og så at lyset på badet var på, og at døren sto på gløtt.

Jeg spisset ørene og håpet at Brooklyn snart var ferdig.

Jeg så på nattbordsklokken og oppdaget at klokken nesten var ni.

Jeg hadde sovet lenge.

Jeg var sulten.

«Brooklyn?» ropte jeg. «Er du ferdig snart?»

Blærekapasiteten min var ikke ubegrenset.

Hun svarte ikke, så jeg sto opp og gikk ut på badet.

Det var tomt.

Jeg ble både overrasket og lettet. Glad for at jeg slapp å vente lenger, men jeg lurte på hvorfor hun ikke hadde vekket meg til frokost.

Jeg skiftet raskt, ignorerte sminkepungen og satte opp håret i en hestehale før jeg satte kursen mot spisesalen i første etasje.

Der fant jeg Sophie og Nat.

«Hvor er Brooklyn?» spurte jeg idet jeg satte meg ned på en polstret stol ved firemannsbordet.

«Vi trodde hun var sammen med deg», sa Sophie.

«Hun var ikke på rommet da jeg våknet.»

Servitøren tilbød meg kaffe, og jeg tok takknemlig imot og helte i fløte fra en liten sølvkanne midt på bordet.

«Har du sjekket spaet?» spurte Nat.

«Nei. Synes du ikke at det er litt for tidlig for det?»

«Hun trener sikkert», sa Nat. «Brudekjolen hennes har ingen rom for feil.»

Jeg sendte henne en melding mens jeg ventet på frokosten.

«Vi vet i hvert fall at hun ikke sitter fast i en heis denne gangen», sa Nat.

«Skal vi dra for å handle i dag?» spurte Sophie.

«Trenger du noe?» Jeg kastet et blikk på telefonen, men Brooklyn hadde ikke svart enda.

«Klær», sa Sophie. «Kanskje noen puter eller små hyller til det lille hjørnet ved terrassedøren.»

«Jeg trenger ikke noe», sa Nat.

«Det må jeg si meg uenig i», sa Sophie. «Leiligheten din trenger en fullstendig overhaling.»

«Den er funksjonell», sa Nat og snøftet.

«Det er kriminelt», sa Sophie. «Alt det potensialet som du ikke har gjort noe med.»

«Da kan vi heller handle noe til Brooklyn», sa Nat. «Jeg har ikke lyst til å fylle leiligheten min med nips og støvsamlere.»

«Et annet ord for det er kunst.» Sophie smilte mens hun strakte seg etter telefonen. «Hvis bruden sier at vi skal dekorere leiligheten din, så gjør vi det.»

«Det er ikke slik det fungerer», sa Nat.

«Det er nøyaktig slik det fungerer.» Sophie løftet telefonen mot øret.

«Støtt meg her», sa Nat til meg. «Snakk henne til fornuft.»

«Jeg kan ikke se for meg at Brooklyns førstevalg vil være å dekorere leiligheten din», sa jeg ærlig.

«Hun svarer ikke», sa Sophie.

Jeg håpet at det betydde at Brooklyn var i dusjen på treningsstudioet. Hun burde virkelig komme hit og prøve disse eggene.

«Hva pokker?» sa Sophie med overraskelse i stemmen.

Jeg så opp.

Hun holdt telefonen under nesen på meg med vennesøk-app åpen. Jeg så ned på den, men den var for nær til at jeg kunne tyde det lille kartet.

Da hun snakket igjen, hørtes hun helt forvirret ut. «Hva gjør Brooklyn på flyplassen?»

*

Den første tanken min var at Brooklyn hadde blitt kidnappet.

Det var det eneste som ga mening.

Hun hadde ingen grunn til å forlate hotellet frivillig. Vi hadde spa-avtaler, og det sto en herlig hotellfrokost på menyen. Hva mer kunne en kvinne ønske seg?

Jeg ville ringe politiet med en gang, men Nat overbeviste meg om at de trengte flere bevis før de opprettet en savnetsak. Brooklyn var voksen, og etter politiets målestokk hadde hun ikke vært borte særlig lenge.

Nat hadde rett.

Jeg hadde latt følelsene overstyre fornuften. Det var ikke likt meg i det hele tatt.

I stedet sjekket vi hotellrommet vårt og oppdaget at Brooklyns koffert var borte.

Jeg tok det som et godt tegn og tolket det som at hun hadde dratt frivillig. Vi kom frem til at det måtte ha oppstått en nødsituasjon midt på natten – kanskje en medisinsk nødsituasjon – sannsynligvis med et familiemedlem, kanskje moren eller faren hennes.

Hvis noe hadde skjedd med James, ville jeg definitivt ha blitt oppringt, jeg også. Det ga likevel ingen mening at hun ikke hadde vekket meg. Jeg ville ha blitt med henne.

Mens jeg grublet over mysteriet, kom jeg over lappen hennes.

Jeg åpnet munnen for å varsle Sophie og Nat, men så leste jeg det som sto på den, og hjertet mitt sank helt ned i tærne.

Jeg sa ingenting. I stedet gjemte jeg de fordømmende ordene i bukselommen.

«Hun er ikke på nett», sa Sophie og holdt frem skjermen med vennesøk-appen åpen.

Brooklyns ikon hadde forsvunnet.

«Har hun satt seg på et fly til Seattle?» spurte Nat.

«Muligens», sa jeg.

«Skal vi dra etter henne?» spurte Sophie.

Vi burde det. Vi skulle det. I hvert fall skulle jeg det.

Men jeg skulle dra alene. Jeg visste ikke så mye, men jeg visste at Brooklyn ikke hadde dratt tilbake til Seattle.

«Vi er ikke sikre på hvor hun dro», sa jeg. «Vi må ikke forhaste oss.» Det hørtes mer ut som den vanlige, rasjonelle meg.

Det tok noen dyrebare minutter, men jeg overtalte Sophie og Nat til å bli på hotellet mens jeg lovte å finne Brooklyn og ta henne med tilbake til San Francisco for å avslutte helgen.

På vei til flyplassen brant lappen i lommen min.

Layla, sto det på den. Jeg er mer lei meg enn du aner. Jeg har prøvd så hardt, men jeg kan ikke gifte meg med James. Jeg har møtt sjelevennen min. Vær så snill, tilgi meg.

Sjelevennen sin? Hva mente hun med sjelevennen sin?

James var sjelevennen hennes. Han var hennes livs kjærlighet. De var fantastiske sammen.

Mens jeg satt på en hard plaststol på flyplassen og stirret på avgangstavlen, undersøkte jeg avstanden Brooklyns fly kunne ha tilbakelagt og kartla byene i radiusen: Sacramento, Reno, Los Angeles.

Jeg repeterte de mange måtene jeg kunne snakke henne til fornuft på.

Dette måtte være et anfall av midlertidig galskap, forårsaket av bryllupsnerver eller kanskje av at James ville ha barn så fort som mulig.

Jeg visste at Brooklyn ville vente et par år før de fikk barn. Jeg trodde ikke at den uenigheten hadde vært avgjørende, men hva visste jeg?

Jeg vurderte å ringe James, men jeg kunne ikke ringe ham helt ut av det blå og spørre om han hadde tenkt å få barn i nær fremtid. Dessuten ville han sikkert be om å få snakke med Brooklyn, og da ville jeg bli nødt til å si at hun ikke var sammen med meg.

Han ville prøve å ringe henne, og hvem visste hva det ville føre til. Ikke noe godt, det var i alle fall sikkert.

Brooklyns ikon dukket plutselig opp på skjermen.

Hjertet mitt gjorde et byks. Jeg hadde funnet henne!

Hun var i Las Vegas.

Noen flere søk på telefonen, en flytur og en Uber senere sto jeg i lobbyen på Canterbury Sands Hotell.

Brooklyns telefon fortalte meg at hun var her. Siden jeg ikke jobbet for NASA eller CIA, var ikke appen spesielt nøyaktig, men hun var definitivt her et sted selv om jeg ikke hadde funnet henne enda.

Jeg kastet et blikk rundt i hotellobbyen. Det var luksus så langt øyet kunne se: marmorsøyler, utskåret treverk, palmer i potter, diskret belysning og skinnlenestoler i alle hjørner og nisjer.

Siden hun ikke var i lobbyen, prøvde jeg resepsjonen. Brooklyn var ikke registrert som gjest. Eller kanskje hun var det, og de profesjonelle ansatte ikke ville gi ut informasjon om gjestene sine.

Jeg forsøkte å forklare at jeg var Brooklyns forlover, og at vi skulle gjøre oss klare til et bryllup, men resepsjonisten virket ikke særlig imponert.

Jeg antok at et bryllup i Vegas ikke var noen monumental begivenhet. Jeg hadde sett en brud i en limousin da uberen min stanset utenfor hotellet, og jeg kunne se en annen posere for bilder ute i hagen nå.

Da brudefølget gikk videre, og Brooklyn fortsatt ikke var i sikte, fant jeg et tomt bord i en salong ved siden av lobbyen. Planen var å vente her siden det var en stor sannsynlighet for at hun ville passere denne sentrale lokasjonen på et eller annet tidspunkt.

Jeg prøvde å ringe henne igjen, men hun svarte ikke. Jeg ville ikke fortelle henne at jeg var i Vegas. Jeg trodde ikke at hun ville flykte fra meg igjen, men det var mulig.

Jeg bestemte meg for at det var bedre å konfrontere henne personlig. Jeg ville se ansiktsuttrykket hennes når jeg stilte det presserende spørsmålet – nemlig hva i alle dager hun trodde hun holdt på med.

Det var varmt, og jeg var tørst, så jeg bestilte en cola til fem dollar. Jeg var sulten også siden jeg ikke hadde rukket å spise opp frokosten min, men jeg kunne ikke få meg til å bestille en snack som kostet hele tjuefem dollar.

Jeg hadde sendt Nat en melding før flyet tok av, så de visste at jeg var på sporet av Brooklyn. Jeg holdt sjelevenn-greia – som slo meg som et midlertidig innfall – for meg selv inntil videre. I stedet lot jeg dem anta at Brooklyn bare ville avreagere litt før bryllupet.

Det gjorde hun jo også. Men ikke på en god måte.

Halvveis gjennom glasset med cola fikk jeg øye på en mann på den andre siden av salongen. Han reiste seg og beveget seg i min retning. Han stanset først ved ett bord og småpratet, så ved et annet, og så vinket han til gjestene rundt et tredje.

Jeg er riktignok ikke den beste til å gjenkjenne ansikter. Hvert skoleår må jeg lage et oversiktskart og jobbe hardt for å huske ansiktene til elevene. Men selv med mine begrensede ferdigheter, og på denne avstanden, kunne jeg sverge på at dette var fyren med den kjekke profilen fra San Francisco.

Jeg myste i det svake lyset og så på ham gå, snakke og smile.

Så så han meg rett inn i øynene, og jeg kjente det samme elektriske støtet i brystet som sist. Dette var enten ham, eller så var jeg svak for en viss type.

Nå kom han rett mot meg, men ettersom jeg satt i nærheten av utgangen sa jeg til meg selv at jeg ikke måtte bli for oppglødd. Men når det gjaldt kjekke, muligens single menn, hørte jeg ikke akkurat etter mine egne formaninger.

Hjernen min jobbet på spreng. Jeg burde holde øyekontakt med ham. Jeg burde smile. Jeg burde si noe.

«Hallo», sa han idet han stanset ved siden av bordet mitt.

«Hei.»

Det ble stille et øyeblikk.

Jeg begynte å bryte den. «Var du tilfeldigvis …?»

Jeg stanset der siden jeg tvilte på min egen hukommelse og ikke ville virke dum. Så ga jeg meg selv beskjed om å synge ut. Det var det jeg sa til elevene mine: Har du et spørsmål, still det. Det finnes ingen dumme spørsmål.

«Var du tilfeldigvis nettopp i San Francisco?» Det hørtes dumt ut når jeg sa det høyt. Og det som verre var, var at det hørtes ut som en sjekkereplikk. Jeg kunne like gjerne ha sagt: «Er du her ofte?»

Svetten begynte øyeblikkelig å piple frem ved hårfestet.

«På Archway hotell?» spurte han.

Lettelsen strømmet gjennom meg. Jeg hadde ikke innbilt meg noe. «Ja.»

«Jeg syntes jeg kjente deg igjen.»

Forlegenheten forsvant mens hormonene mine skjøt i været i rakettfart. På nært hold var han en skikkelig kjekkas; veltrent, superkjekk og nærmest osende av sensualitet.

«Forretning eller fornøyelse?» spurte han i en grov stemme som virket som om den kom fra dypet av den brede brystkassen.

Det var ingen av delene, men jeg ville ikke gå i detalj.

«Fornøyelse», sa jeg.

Han lot blikket gli rundt i salongen. «Er du her alene?»

«Ja.» Jeg hadde ikke funnet Brooklyn enda, så for øyeblikket var jeg alene.

Han smilte. «Jeg heter Max Kendrick.» Han så på drinken min. «Kan du tenke deg noe mer interessant enn cola?»

Jeg sa nesten nei. Jeg var ikke her for å bli sjekket opp. Men dette var ikke en bule eller noe sånt, det var en fancy hotellobby. Og hadde jeg ikke fantasert om akkurat dette – om å møte en bra fyr i løpet av helgen – så sent som i går?

Denne fyren virket flott, og her hadde han falt rett i fanget på meg mens jeg satt målløs og tvilte på hvert eneste åndedrag jeg trakk ned i lungene. Jeg måtte ta meg sammen.

«Har du sett prislisten?» Jeg vet ikke hvorfor det dumme spørsmålet dukket opp i hodet mitt. Hvis han bodde her og tilbød seg å spandere, måtte han ha råd til det.

Smilet hans ble bredere. «En gang eller to.»

«Ja takk», sa jeg før jeg kom på noe mer meningsløst å slenge ut.

«Flott.» Han satte seg ned ved bordet mitt. «Hva vil du ha?»

Jeg vurderte å gjøre som i Brooklyn og be ham om å velge noe til meg, kanskje blafre med øyenvippene og late som om jeg var superfeminin.

Men superfemininitet var ikke meg. Og det var ikke det å blafre med øyenvippene eller late som om jeg ikke visste hva jeg ville ha heller.

«En chardonnay, takk.»

«Er det et merke du foretrekker?»

«Nei.» Hvis husets vin levde opp til resten av omgivelsene, var den dømt til å være spektakulær.

Han kastet et blikk på servitøren, og hun kom rett bort til ham.

«Kan du ta med en flaske Crepe Falls Reserve til oss?»

«Kommer straks», sa hun.

«En flaske?» spurte jeg og undret på om han var mindre gentlemanaktig enn jeg hadde trodd. Forventet han at jeg skulle tylle i meg så tidlig på ettermiddagen?

«Da får du mer for pengene.»

«Så du prøver ikke å få meg til å drikke meg full?»

«Har du en grunn til å drikke deg full? Er alt i orden?»

«Alt er i orden.» Svaret kom automatisk – selv om ‘i ordenʼ var å tøye sannheten akkurat nå.

«Ja vel», sa han mens de skarpe øynene studerte ansiktsuttrykket mitt mistenksomt.

Jeg måtte overbevise meg selv om at han ikke kunne lese tankene mine. «Alt er såre vel.»

«Hvis du sier det, så.»

«Det gjør jeg.» Jeg kastet et blikk rundt lobbyen på jakt etter Brooklyn. Jeg kunne ikke la henne slippe unna bare fordi jeg var distrahert av Max Kendrick.

«Er du sikker på at du ikke er her sammen med noen?» spurte han.

Jeg sendte ham et bebreidende blikk. «Det er jeg sikker på.»

«Du virker nervøs», sa han.

«Du virker mistenksom.»

Han trakk på skuldrene uten å benekte det.

For all del, tenkte jeg. Vi hadde jo nettopp møttes.

«Jeg holder utkikk etter noen», sa jeg.

«Hvem?»

«En venninne. Jeg skal møte henne her, og jeg vil ikke gå glipp av henne.»

«Det er ikke det samme som å være her alene.»

«Det er det til hun kommer.»

«Du løy.»

«Jeg løy ikke.»

«Du utelot noe. Du har noe å skjule.»

Den ville jeg ikke ta i med ildtang. «Du trodde at jeg var utro.»

«Kanskje.»

«Var det et forsøk på å kjenne lusa på gangen? Har du kjæreste? Er du utro selv?»

«Nei.»

«Hvordan vet jeg at du ikke lyver? Utro mennesker lyver sannsynligvis.»

Smilet hans vitnet om at han skjønte at jeg spøkte. Det gjorde meg varm om hjertet. Det var ikke alle som skjønte humoren min.

Servitøren kom tilbake med vinen vår, og vi ble begge stille mens hun skjenket.

Da hun gikk, løftet han opp glasset og utbrakte en skål. «For ærlighet og integritet.»

«Trofasthet og lojalitet.» Jeg tenkte på Brooklyn idet jeg klinket glasset mitt mot hans.

Jeg tok en slurk. Vinen var enestående – frisk, myk og lett på tungen.

«Nå som vi vet at vi er på bølgelengde», sa han. «Fortell meg noe om deg selv. Begynn gjerne med navnet ditt.»

Jeg innså plutselig at han hadde presentert seg, men at jeg ikke hadde gjort det samme.

«Det er Layla – Layla Gillen.»

«Hyggelig å treffe deg, Layla Gillen. Blir du lenge i Las Vegas?»

«Det håper jeg virkelig ikke.»

Han hevet et øyenbryn. «Har du noe imot Las Vegas?»

«Nei, ingenting. Det er første gang jeg er her.» Jeg så etter Brooklyn igjen. Jeg fikk øye på en blond kvinne i det fjerne, men så snudde hun seg i profil – ikke Brooklyn.

«Hvor kommer du fra?» spurte Max.

Jeg vendte oppmerksomheten mot ham igjen. «Seattle. Du?»

«Jeg har et sted i New York, men jeg reiser ganske mye. Hva gjør du i Seattle?»

Jeg ville ikke høres nerdete ut, men jeg ville ikke lyve heller.

«Jeg er lærer.»

«På hvilket trinn?»

«Videregående.»

«Hvilket emne?»

«Matematikk.»

Smilet hans formidlet at han hadde oppdaget en pinlig hemmelighet.

Stoltheten min våknet. «Har du noe imot matematikk?»

«Du ser ikke ut som noen av mattelærerne jeg har hatt.»

«Jeg er fullt kvalifisert.»

«Det tviler jeg ikke på.»

«Det hørtes sånn ut.»

«Nei.» Han la hodet på skrå og ble varm i blikket. «Jeg tenkte at hvis mattelærerne mine hadde sett ut som deg, ville jeg ha likt faget mye bedre.»

Hjertet mitt gjorde et hopp. Det gjorde ærlig talt et ydmykende hopp i brystet mitt.

Jeg ble varm i kinnene, og jeg ba meg selv om å ta meg sammen mens jeg dekket over reaksjonen ved å ta enda en slurk vin.

Dette var visst forelskelse ved første blikk, og jeg hadde aldri følt noe lignende før.

*

Jeg hadde ikke lyst til å betale for et rom til sju hundre dollar natten når det ventet et helt fantastisk, forhåndsbetalt rom på meg i San Francisco. Men det begynte å bli kveld, og Brooklyn hadde fortsatt ikke vist seg.

Max hadde sagt farvel etter lunsjen, og jeg hadde forlatt bordet og latt som om jeg hadde et sted å gå. Det hadde jeg selvfølgelig ikke, men jeg hadde funnet en komfortabel plass i motsatt ende av lobbyen med god utsikt over hovedinngangen.

Stemningen i lobbyen var i ferd med å endre seg idet dag ble til kveld. Jeg visste at hvis jeg ville fortsette å passe inn, så måtte jeg ta av meg jeansen.

Det var butikker spredt rundt i periferien av lobbyen. Klærne var veldig eksklusive, men jeg klarte å finne en kort, svart kjole på et salgsstativ som hadde nok stretch til at jeg var sikker på at den ville passe uten å prøve den på først.

Jeg hatet å avbryte overvåkningen, men etter hvert ble behovet for en toalettpause presserende. Etter å ha gått på do, skiftet jeg lynraskt, og så var jeg tilbake i lobbyen med jeansen og blusen pent brettet sammen i butikkposen.

«Du har visst ikke et rom likevel?» Maxʼ stemme lød rett ved siden av meg.

Jeg ble flau, som om jeg hadde blitt tatt i å snylte.

Jeg forsøkte å viske av meg det skyldige uttrykket før jeg vendte meg mot ham. Jeg snyltet ikke. Jeg ventet faktisk på en hotellgjest. Og lobbyen var uansett et offentlig rom.

«Venninnen min har et …» Jeg snudde meg, og ordene mine døde hen.

Max hadde sett bra ut tidligere på dagen kledd i dueblå skjorte og stålgrå dress. Nå så han fantastisk ut. Skjorten hans var kritthvit, dressen svart og slipset mørkt burgunderrødt med svarte flekker.

«Et rom?» spurte han.

«Skal du på fest?»

«Jeg ville ikke akkurat kalle det en fest.» Han så på kjolen min. «Hva med deg? Har du store planer?»

Jeg hadde ingen planer utover å overvåke lobbyen til Brooklyn ankom. Jeg nektet å tro at hun og den falske sjelevennen hennes hadde nytt dagen på rommet mens de bestilte romservice og slappet av i boblebadet.

Det bildet ble for mye for meg, så jeg ristet det ut av hodet.

«Du har ikke funnet henne», sa Max før han fortsatte uten å gi meg tid til å svare: «Hva er det egentlig som foregår, Layla?»

«Ingenting.»

«Er du privatdetektiv?»

«Nei.»

Jeg undret på om Max ønsket at jeg skulle være privatdetektiv. Privatdetektiv hørtes ut som en spennende jobb, mye bedre enn mattelærer. Kanskje jeg burde vurdere å bytte karriere.

«En stalker?» spurte han.

«Jeg er ikke en stalker.» Det var jeg ikke – i hvert fall ikke til vanlig. I dag kunne det kanskje diskuteres.

«Har du prøvd å ringe henne?»

«For en fantastisk idé.» Jeg var ikke irritert på Max. Jeg var bare generelt irritert, og det var det som gjorde tonen min sarkastisk. «Jeg vet ikke hvorfor jeg ikke kom på det selv.»

Han så ikke ut til å ta det ille opp. «Jeg tar det som et ja.»

«Ja.»

Han studerte ansiktsuttrykket mitt. «Har dere kranglet?»

«Nei.»

«Er hun sammen med en fyr?»

Jeg prøvde å la være å tenke på det. Jeg ville fornekte det. Men jeg hadde ikke lyst til å lyve Max rett opp i ansiktet. Jeg hadde ikke engang lyst til å skjule det lenger.

«Jeg tror kanskje hun er det», innrømmet jeg.

«Så hun har dumpet deg for en mann.» Det var ikke et spørsmål.

Det var ikke som han tenkte. Men jeg kunne ikke forklare situasjonen uten å røpe privat informasjon, så jeg ble bare stående og se ut patetisk ut, forlatt i hotellobbyen som jeg var.

«Spis middag med meg», sa han.

«Jeg kan ikke», sa jeg selv om jeg hadde lyst til å si ja.

En fyr som dette dukket ikke opp hver dag – i hvert fall ikke i livet mitt. I livet mitt dukket det ikke opp fyrer som dette punktum.

«Hvorfor ikke?»

«Jeg kan ikke risikere å gå glipp av venninnen min. Hun kan komme når som helst.»

Han sendte meg et blikk som sa at jeg var på grensen til å ha vrangforestillinger. «Jeg er ingen ekspert, men det virker som om hun ikke vil bli funnet.»

Brooklyn ville kanskje ikke bli funnet, men det var viktig for alles skyld at jeg fant henne.

«Kanskje du burde vente til i morgen», sa Max.

«Nei.» Det ville være ille. Det ville være veldig ille å la Brooklyn og den falske sjelevennen hennes være alene i natt. Jeg måtte finne henne så fort som mulig.

«Jeg antar at hun er over tjueen.»

«Hun er tjueseks.»

«Se der, ja. Hun er mer enn voksen nok til å ta sine egne beslutninger.»

Det var teknisk sett sant, men jeg visste at Brooklyn ikke tenkte klart nå. Noe var galt, og jeg måtte komme til bunns i det før hun gjorde en skjebnesvanger feil.

«Vi kan spise i grillrestauranten», sa han. «Ser du den buede båsen der borte, den som vender ut mot lobbyen? Jeg skal få hovmesteren til å plassere oss i den.»

Jeg vurderte utsikten fra båsen. Den var sannsynligvis bedre enn utsikten jeg hadde herfra. Og nå var jeg virkelig skrubbsulten.

«Den er sikkert reservert.» Det så ut som et førsteklasses bord.

«Jeg er sikker på at vi får plass.» Han virket sikker på evnen sin til å skaffe oss særbehandling.

«Kommer du hit ofte?» spurte jeg. Så lo jeg av meg selv. «Jeg mente det ikke slik det hørtes ut.»

«Du prøvde deg ikke på en småklein sjekkereplikk?»

«Nei.»

«Synd.»

Jeg ignorerte den flørtende undertonen og nektet å møte blikket hans. Det ville være altfor lett å la fantasien løpe av med meg. Og det siste jeg trengte nå var flere avledninger.

«Jeg er en ganske hyppig gjest», sa han.

«Flaks for meg.»

«Det er jeg som er den heldige.»

Denne gangen så jeg på ham. Jeg var ikke laget av stein heller. Smilet hans var varmt, og øynene hadde en indre glød. Hjertet mitt gjorde et hopp igjen.

Før jeg rakk å sukke, besvime eller gjøre noe annet ydmykende, begynte han å gå mot restauranten.

«Mr. Kendrick», hilste hovmesteren vennlig da vi nærmet oss.

«Hei, Samantha. Kan du plassere oss i den ytterste båsen?»

«Selvsagt, sir.»

Hun tok frem to skinninnbundne menyer med gullpreg fra under disken. «Bernard vil vise dere til bordet.»

«Hei, Mr. Kendrick», sa Bernard. «Så hyggelig å ha deg her i kveld.»

Max ventet mens jeg gled inn på den ene siden av båsen før han gikk rundt og satte seg på motsatt side.

Jeg hadde vidstrakt utsikt over lobbyen, men bordet føltes likevel intimt.

«Skal jeg be kelneren komme med det vanlige?» spurte Bernard Max.

«Ja takk», svarte Max.

Til meg sa han: «Det er en klassisk martini med sitron.»

«Høres bra ut.» Det gjorde det.

Jeg håpet at drinken ville døyve bekymringene mine. Å bekymre meg for Brooklyn ville ikke hjelpe meg med å finne henne raskere. Hun dukket opp når hun dukket opp.

«Drinkene kommer straks», sa Bernard. «Si ifra hvis det er noe annet dere trenger.»

«De kjenner deg virkelig», sa jeg til Max mens jeg nok en gang saumfarte lobbyen.

«Ja, det gjør de. Men de behandler alle kundene sine godt.»

Det var det jeg også hadde erfart så langt.

«Jeg pleier ikke å spise på slike steder», sa jeg.

Han flyttet stearinlyset slik at vi fikk fri sikt til hverandre. «Hvor spiser du vanligvis?»

«The Rock a Beach», sa jeg. «Det er en funky liten sjømatrestaurant ved Moiler Bay. Du kan få fish and chips på avispapir, og krabbene kommer med en hammer til å knuse dem med. Familien min elsker det.»

«Det høres ut som et bra sted.»

«Du hadde ikke trengt dress der.»

«Det høres ut som om jeg ville trengt en smekke.»

«Det anbefales.»

Vi smilte til hverandre.

«Jeg vil gjerne ta deg med dit en gang», sa han.

Jeg kunne se det for meg, og det var fantastisk. Bildet var så overbevisende at det tok et øyeblikk før jeg skjønte hva han holdt på med.

Han var flink. Og jeg var dum som fulgte i hælene på ham som en ivrig hundevalp.

Jeg lar meg vanligvis ikke påvirke av følelser på denne måten. Jeg pleier å være rasjonell, og jeg er stolt av det. Jeg rev meg løs fra fortryllelsen hans. «Wow.»

«Wow?»

«Det var raskt, og ikke spesielt troverdig.»

«Jeg …»

«Du er flink til å snakke for deg, Max Kendrick. Men her er en advarsel – det kommer ikke til å skje.»

«Det var ikke dit jeg var på vei.»

«Selvsagt ikke.» Logikk og fornuft fortalte meg såpass.

«Du er en skeptiker, Layla Gillen. Jeg nyter bare samtalen vår.»

Jeg trodde ikke på det. Menn prøvde seg stadig vekk på slike ting, men trakk seg når du sa tydelig ifra.

Men på den andre siden hadde han jo bare hintet om en ny date. Han hadde ikke foreslått å sjekke ut hotellsuiten hans eller å bade nakne i boblebadet der sammen. Kanskje jeg var for rask til å dømme.

«Greit», sa jeg. «Jeg beklager.»

«Nei, det er jeg som må beklage siden det kom ut feil. Kan jeg spole tilbake et par minutter og gjøre det om igjen?»

Det kunne han. Jeg hadde ikke tenkt å si nei når han var så overbevisende. Men jeg var på vakt i tilfelle jeg faktisk hadde gjennomskuet ham til å begynne med.

